b'\n_START_ARTICLE_\nFranc Grivec\n_START_SECTION_\n\xc5\xbdivljenjepis\n_START_PARAGRAPH_\nFranc Grivec je bil rojen 19. oktobra 1878 v Velikem Lipovcu pri Ajdovcu. Po \xc5\xa1tudiju v Ljubljani in Innsbrucku je predaval nauk o Cerkvi in vzhodno bogoslovje na teolo\xc5\xa1ki fakulteti - najprej v Zagrebu, nato - od 1920 - v Ljubljani. Raziskoval je rusko, poljsko in \xc4\x8de\xc5\xa1ko knji\xc5\xbeevnost. Najve\xc4\x8d pozornosti pa je namenil delu solunskih bratov Cirila in Metoda ter Bri\xc5\xbeinskim in starocerkvenoslovanskim spomenikom. Griv\xc4\x8devo najbolj znano delo je \xc5\xbditje Konstantina in Metodija. V zvezi z njima je v knjigi o knezu Koclju osvetlil najstarej\xc5\xa1o dobo zgodovine slovenskega naroda. Posve\xc4\x8dal se je tudi dogmati\xc4\x8dni teologiji, zlasti vpra\xc5\xa1anju Cerkve. Njegova knjiga Cerkev je prvo ekleziolo\xc5\xa1ko delo v sloven\xc5\xa1\xc4\x8dini. Priznan je bil kot mednarodni ekumenski delavec.'